projecte-aina/catalan_government_crawling huggingface dataset:
T'agradaria treballar aquest estiu?
Entre el 19 d'abril i el 19 de maig l'Ajuntament de Barcelona organitza la campanya "Treballar a l'estiu 2016" amb sessions informatives i tallers per posar-t'ho més fàcil.
Durant l'estiu molts sectors necessiten reforçar personal i és una bona època per trobar una feina de temporada, ja sigui com a primera feina o per anar adquirint experiència laboral.
Amb aquestes feines estacionals guanyaràs uns calerons que et poden ajudar en les teves despeses habituals o per anar fent calaix i estalviar.
Si t'interessa treballar aquest estiu i no saps per on començar a buscar, a la campanya "Treballar a l'estiu" hi trobaràs un seguit de xerrades amb professionals de diferents empreses i entitats que t'explicaran com i quan realitzen la contractació, on publiquen les seves vacants, quins perfils demanden...
Hoteleria i restauració, botigues d'esports o de mobles, pimes, concerts, creuers, lleure, parcs d'atraccions, fires i congressos, sector cultural, cooperatives d'iniciativa social i feines a l'estranger...són els temes que tractaran a les xerrades.
En onze de les sessions programades, els ponents recolliran directament els CV dels i les joves assistents per incloure'ls en els seus processos de selecció.
Per altra banda, dins la campanya hi haurà diferents tallers on aprendràs a adaptar el CV a l'oferta laboral que t'interessa, practicar l'entrevista de feina o descobrir com trobar una primera feina...
Amb l'ajut d'orientadors laborals milloraràs les teves habilitats per trobar feina i sabràs quines opcions tens per treballar durant l'època estival.
Totes les xerrades i tallers requereixen d'inscripció prèvia.
La campanya també posa al teu abast el grup de Facebook "Ofertes de feina de temporada" on trobaràs ofertes de feina per treballar a Catalunya i a l'estranger i novetats i altres recursos d'àmbit laboral.
La campanya comença el dimarts 19 d'abril, i l'Oficina Jove de Calàbria t'ofereix el dilluns dia 25 a les 17 hores una xerrada sobre treballar en restauració i retail del viatger (aeroports, autopistes, estacions de ferrocarril, centres comercials, recintes firals i punts cèntrics de la ciutat) amb la presència Marilyn Ivonne i Elena Pulido (tècniques de selecció i formació d' Áreas ).
Pots consultar la resta de xerrades i tallers al portal www.bcn.cat/treballdetemporada
No deixis escapar aquesta oportunitat i aprofita l'estiu per treballar, guanyaràs diners i aniràs adquirint experiència en el món laboral!
El Parlament Europeu està realitzant una enquesta entre joves de 12 a 21 anys de països membres de la Unió Europea per obtenir informació sobre l'estat del ciberassetjament entre la població jove i adoptar mesures.
El ciberassetjament és l'ús de mitjans telemàtics per exercir l'assetjament psicològic entre iguals.
Ens trobem davant un cas de ciberassetjament quan un o una menor amenaça, fustiga, humilia o molesta a un altre mitjançant Internet, telèfons mòbils, consoles de videojocs o altres tecnologies telemàtiques.
Segons l'estudi "Jo a això no jugo" de l'ONG Save the Children un de cada tres joves ha estat assetjat/ada a través del mòbil o d'Internet en els darrers mesos.
El ciberassetjament ha anat creixent a mesura que nens i joves tenen més accés als dispositius electrònics i també pel fet que els adults han reduït la supervisió de l'ús que es fa d'aquests dispositius.
La millor manera d'abordar un problema i identificar-ne les causes és preguntar directament l'opinió de les persones que poden ser afectades per aquests problema.
Abans de posar en pràctica les recomanacions dels experts, el Parlament Europeu està realitzant l'enquesta "Cyberbullying among young people" per recollir l'opinió de joves de la UE en el tema de l'assetjament per mitjans telemàtics.
L'enquesta està disponible en 10 idiomes, va adreçada a joves de 12 a 21 anys, tant si han estat patit assetjament com si no, i és completament anònima.
S'inclouen preguntes generals sobre el ciberassetjament, sobre l'efectivitat dels programes per prevenir o lluitar contra aquest problema i sobre els perfils de les víctimes i dels assetjadors/es.
Segur que pots dedicar cinc minuts a respondre aquest qüestionari.
Ajudaràs a recollir informació per treballar en programes de prevenció per tal que aquest problema creixent vagi desapareixent.
L'app del Carnet Jove incorpora la secció com a porta d'entrada als diferents serveis de la Generalitat que et poden ajudar a créixer a nivell professional, acadèmic i personal.
Des de l'aplicació mòbil i els butlletins electrònics del Carnet Jove, ara podràs informar-te sobre els diferents programes que t'ofereix la Generalitat per fomentar i promoure l'emancipació i la participació dels joves.
Informacions de la Generalitat sobre beques, formació, treball, habitatge, cohesió social, gènere o salut s'aniran incorporant a l'app per tenir tots els recursos junts al palmell de la mà.
També es promourà la participació i mobilitat juvenil amb diferents propostes de l'àmbit de l'associacionisme i de les entitats juvenils, com per exemple el programa Erasmus+.
La Xarxa Nacional d'Emancipació Juvenil tindrà també una presència destacada a l'aplicació del Carnet Jove, des d'on s'enllaçarà cap a espais d'assessorament laboral i acadèmic per a joves.
De moment, ja hi pots trobar informació sobre la Garantia Juvenil, el programa de la Unió Europea per lluitar contra l'atur juvenil que en un termini de quatre mesos, si compleixes una sèrie de requisits, t'ofereix una oferta de feina, unes pràctiques en una empresa, un itinerari d'emprenedoria a la teva mida o una formació professionalitzadora per a accedir al mercat laboral.
Enguany el Carnet Jove celebra els 30 anys i des del 2016 ha ampliat l'edat d'accés, adreçant-se a joves d'entre 12 i 30 anys.
Si n'ets titular podràs gaudir dels més de 8.000 descomptes arreu de Catalunya, en àmbits com la cultura, el turisme, els esports, la salut, la formació, la tecnologia, el lleure i d'altres.
Ara la secció amplia l'oferta i t'aporta informació extra que t'ajudarà a créixer en tots els sentits.
La Fundació La Roda d'Accions Culturals i del Lleure organitza la IX mostra de Teatre Social per a Joves, que tindrà lloc el proper dissabte 7 de maig, al teatre BARTS de Barcelona, on pots col·laborar assistint gratuïtament.
Mitjançant el teatre social, la Fundació La Roda mostra com la joventut és capaç d'interpretar la realitat que l'envolta per transformar situacions i moments difícils de la seva vida.
Els prejudicis, l'assetjament, la por a no ser acceptat o el fracàs escolar i laboral són situacions que afecten i preocupen.
Les tècniques de teatre social permeten experimentar i afrontar les problemàtiques comprenent els diferents punts de vista.
La Trobada de Teatre Social per a Joves Deslimita'm 2016 és el resultat de la feina de tot un curs, on es mostra que amb les eines i els recursos necessaris es pot treballar en la transformació de problemes en realitats positives.
La mostra de teatre tindrà lloc el proper dissabte 7 de maig, de 10 a 14.30h, al Teatre Barts de l'Avinguda del Paral·lel de Barcelona.
Si creus que hi ha una manera diferent de fer les coses, més justa, més social, més respectuosa amb el medi ambient, ara pots reivindicar-la tot anant de festa, participant a la Festa del Comerç Just i la Banca Ètica.
Amb el lema "Desconnecta't del capitalisme, instal·la't les alternatives", la festa d'enguany, aposta per un nou model econòmic més ètic i solidari.
Com a consumidors, la campanya ens convida a canviar els nostres hàbits de consum per tal de reduir les injustícies i les desigualtats.
L'organitza Setem i compta amb la participació de diverses ONG i institucions sense ànim de lucre aprofitant el Dia Internacional del Comerç Just, que se celebra el 14 de maig.
La festa ja va per la dissetena edició i vol ser un altaveu que proposa una manera més justa de fer comerç per a totes les parts participants i una nova banca on els nostres diners serveixin per construir un món millor, on les persones i el medi ambient siguin les prioritats.
De l'Ampolla a Banyoles o de la Pobla de Segur a Mataró, durant els mesos de maig i juny, la festa estarà present a més de 30 municipis de Catalunya.
Segur que la Festa del Comerç Just i la Banca Ètica se celebra molt a prop de casa teva.
A banda del vessant informatiu i reivindicatiu que té la festa, com el seu nom indica, sobretot és una festa i, per tant, podràs gaudir d'un ampli ventall d'activitats lúdiques com exposicions, xerrades, obres de teatre, projecció de documentals, espectacles infantils, concerts, etc.
Com a jove, segur que hi tens molt a dir.
S'obre la convocatòria del programa Ajuts al Pràcticum Odisseu 2020, que ofereix 84 estades de pràctiques remunerades a joves universitaris a les empreses situades en municipis rurals Leader de Catalunya.
Des de la Direcció General de Joventut, juntament amb la Secretaria d'Universitats i Recerca i l'Agència de Gestió d'Ajuts Universitaris i de Recerca, posen en marxa la quarta edició dels Ajuts al Pràcticum.
L'objectiu és possibilitar que les persones joves tingueu una primera experiència laboral a territoris rurals, aproximant així el talent jove a les empreses del territori.
Aquest Pràcticum contribueix a la finalitat del programa Odisseu, que és fomentar l'arrelament del jovent al territori i frenar el despoblament dels municipis de les àrees rurals.
El Pràcticum Odisseu ofereix fins a 8 2 ajuts per a la realització de les pràctiques remunerades a joves estudiants (de Grau o Màster oficial) en empreses situades a municipis rurals.
El programa cofinança a les empreses el 50% la realització de les pràctiques.
En les activitats d'educació en el lleure d'aquest estiu 2020 calen més que mai experiències on treballar les emocions, espais on infants i joves puguin conversar i compartir moments viscuts.
Per aquest motiu la Direcció General de Joventut, ha posat en marxa un MOOC (curs obert i massiu en línea) per facilitar l'acompanyament emocional i fomentar els valors de la solidaritat, l'empatia i la generositat dels nois i noies que al llarg d'aquest estiu participaran en activitats d'educació en el lleure.
El disseny i gestió d'aquest curs s'ha encomanat a Fundesplai.
El curs, que cadascú pot seguir al seu ritme, es pot iniciar a partir del proper dijous 11 de juny.
El passat dissabte 6 de juny van ser lliurats els premis de la sisena edició del concurs Kabua a través d'un InstaLive, el canal de directes d'Instagram, des del compte de Kabua, pr.kabua.
Des de fa sis anys aquest concurs convida nois i noies de 12 a 18 anys a expressar opinions i a actuar de manera crítica sobre temes socials rellevants a través de la creació d'un vídeo original de denúncia i/o sensibilització.
L'Equip KABUA és el promotor d'aquesta iniciativa, integrat en el grup Educació, Famílies i Comunitat de l'Institut de Ciències de l'Educació de la Universitat Autònoma de Barcelona.
En l'edició 2020 l'Equip Kabua ha volgut reforçar i donar suport a les reflexions dels joves al llarg de tot el curs amb formacions i dinàmiques en centres educatius.
Enguany les temàtiques proposades han estat: el canvi climàtic, la identitat i el gènere, la salut mental i els joves i les persones refugiades, donant continuïtat a temes d'edicions anteriors per tal d'oferir l'oportunitat d'aprofundir en els missatges i les propostes, i, com a temàtica nova, el confinament juvenil.
El Govern i les universitats catalanes han acordat considerar el curs universitari 2020-2021 dins d'un període d'excepcionalitat que s'inicia aquest mes de juny i s'allarga fins a la finalització del pròxim curs acadèmic.
El Govern, mitjançant la Secretaria d'Universitats i Recerca del Departament d'Empresa i Coneixement, les dotze universitats catalanes i l'Agència per a la Qualitat del Sistema Universitari de Catalunya (AQU) han impulsat aquesta mesura davant la situació d'incertesa causada per la pandèmia que pot allargar-se encara un temps indeterminat.
En aquest sentit s'ha creat un grup especial de treball per dissenyar possibles escenaris futurs d'activitat acadèmica.
Les universitats podran organitzar entorns virtuals en els programes de graus, màster i doctorats que considerin oportuns, mantenint la seva modalitat d'impartició, per assegurar que els estudiants obtinguin els resultats d'aprenentatge desitjats.
D'altra banda, les universitats podran introduir canvis en els elements dels programes formatius que s'hagin de veure alterats (activitats presencials en grups grans, pràctiques externes, mobilitat).
L'Associació d'Escriptors en Llengua Catalana (AELC), amb la col·laboració de l'Agència Catalana de la Joventut (ACJ) i de l'Institut Balear de la Joventut (IBJove), convoca el certamen Art Jove de poesia Salvador Iborra adreçat a joves escriptors d'entre 18 i 30 anys l'any 2020.
Llicenciat en Filologia Catalana per la Universitat de València, col·labora en el suplement de cultura L'Espira, del Diari de Balears, activitat que compagina amb l'escriptura i amb la docència.
Des de l'any 2009 viu a Barcelona, on estudia un màster en literatura, art i pensament a la Universitat Pompeu Fabra.
El seu primer poemari apareix dins l'obra col·lectiva Arran de terra.
12 poemaris (1998) i és autor dels llibres de poesia Un llençol per embrutar (2003, Premi Betúlia de poesia de Badalona), Les entranyes del foc (2005, Premi Domènec Perramon de poesia) i Els cossos oblidats (2009, Premi de poesia Jaume Bru i Vidal).
L'any 2011 Salvador Iborra mor assassinat al barri Gòtic de la ciutat.
Llegeix això amb atenció que aquesta subvenció no et deixarà indiferent!
El Departament de Treball, Afers Socials i Famílies de la Generalitat de Catalunya ha obert la convocatòria per a la concessió de les Subvencions per afavorir l'autoocupació de joves inscrits/es al programa de Garantia Juvenil amb l'objectiu de facilitar l'ocupació de les persones joves com a treballadors/es autònoms i garantir uns ingressos mínims a l'inici de la seva activitat empresarial.
Fins el 15 de setembre del 2020, les persones joves d'entre 18 i 29 anys prèviament inscrites al programa de Garantia Juvenil i donades d'alta com a treballadors/es autònoms de manera ininterrompuda entre l'1 de setembre del 2019 i el 15 de setembre del 2020, poden presentar la sol·licitud de l'ajut.
L'import màxim de la subvenció és de 10.000 euros per cada persona jove que hagi estat donat d'alta a la Seguretat Social com a treballador autònom (RETA), en règim especial o mutualitat del corresponent col·legi professional durant el període de 12 mesos esmentat.
Les persones interessades a rebre la subvenció hauran de presentar la seva sol·licitud a través del portal de tràmits de la Generalitat de Catalunya dins el termini de la convocatòria.
L'Agència Catalana de Joventut ofereix 2 xerrades informatives en línia els dies 29 de juny a les 16 h i el 2 de juliol a les 12 h.
La Comissió Europea ha posat de manifest el seu respecte a totes les mesures de contenció de l'epidèmia de la COVID que han pres els diferents països europeus.
Entén que lògicament aquestes mesures poden tenir conseqüències en la participació d'estudiants, alumnes, voluntaris i altres participants en el programa Erasmus+ i en la mobilitat del Cos Europeu de Solidaritat.
En aquesta situació, alguns participants no poden viatjar des del lloc on resideixen, o bé no poden tornar a casa des del lloc on es troben fent una estada.
Per respondre aquesta incertesa, la Comsissió está aplicant la máxima flexibilitat posible en la implementació dels programes, sempre dins del marc legal aplicable.
Les Agències d'Erasmus + dels estats han rebut instruccions per poder introduir clàusules de força major.
Poden establir la possibilitat d'acceptar costos addicionals, fins a una quantitat màxima, i també es troben capacitades per a posposar fins a 12 mesos activitats ja planificades.
La Comissió Europea fa un seguiment d'aquesta situació excepcional i pot adoptar mesures addicionals en cas que sigui necessari.
Podeu trobar preguntes i respostes sobre aquesta qüestió en el web oficial de la Comissió Europea.
El XI Premi Europeu de Prevenció de Residus va ser va lliurat el passat 25 de juny, en una cerimònia virtual, amb un especial reconeixement a dues accions catalanes.
El guanyador del Premi Especial del Jurat ha estat el Col·legi Sant Josep de Navàs i el finalista de la Categoria Associacions, la Fundació Espigoladors.
El premi s'emmarca en la Setmana Europea de la Prevenció de Residus, una iniciativa finançada per la Unió Europea a través del Programa LIFE+, i que a Catalunya coordina l'Agència de Residus de Catalunya (ARC).
El Premi Especial del Jurat se'l va endur la campanya "Let's celebrate a zero waste Christmas", per al foment d'un Nadal més sostenible, creada per sis escoles de Catalunya, Finlàndia, Itàlia, França, Romania i Bulgària.
Cadascuna d'elles va redissenyar un objecte nadalenc: l'arbre i les decoracions, la taula i els menús nadalencs, el calendari d'advent, el pessebre, o els regals, van compartir idees i resultats en un vídeo comú amb un personatge que es passeja per les escoles explicant com es pot celebrar un Nadal sense generar residus.
La proposta de la Fundació Espigolador de promoure una eina educativa i de foment de la participació d'infants i joves en la recerca de solucions al malbaratament alimentari va quedar finalista.
La iniciativa va incloure un concurs en dues categories: la infantil, amb la creació d'un conte il·lustrat, i la juvenil, amb l'elaboració d'un vídeo il·lustratiu d'una solució pràctica per reduir el malbaratament.
Hi van participar 1.485 infants i joves.
A més, es van realitzar 492 tallers a diferents municipis i escoles, amb la participació de gairebé 12.000 alumnes entre 6 i 17 anys.
Enguany, la XII Setmana Europea de la Prevenció de Residus es celebrarà del 21 al 29 de novembre, centrada en els residus invisibles! per conèixer i ser conscients de la motxilla de residus que arrosseguen els productes.
La cinquena edició dels Festivals de Senderisme dels Pirineus ofereix vuit esdeveniments programats, amb més de 80 activitats de juliol a octubre, habitualment els caps de setmana, amb adopció de mesures de precaució per la COVID-19.
Aquests esdeveniments s'inspiren en els "walking festivals" dels països centreeuropeus, on estan molt consolidats.
Les Illes Canàries ja han estat escenari de diverses edicions d'aquestes trobades.
Els Festivals de Senderisme dels Pirineus proposen itineraris que transcorren per camins senzills, de curta o llarga distància, amb algunes propostes pensades per a persones amb mobilitat reduïda, com la Garrotxa Volcanic Walking.
Activitats complementàries a l'aire lliure en grups reduïts: tastets gastronòmics, visites a museus, concerts, rutes culturals o activitats de nit.
Per ordre cronològic, enguany els Festivals de Senderisme tindran lloc a:
Aquesta iniciativa, impulsada per l'Agència Catalana de Turisme i coordinada per la Taula de Camins de l'Alt Pirineu i Aran, vol potenciar el turisme als Pirineus, fomentar el teixit econòmic local i ajudar a reconèixer i consolidar la professió de guia als Pirineus.
Iniciativa del projecte TRAMPOLINE (Programme Interreg-POCTEFA) que permetrà a 75 joves del territori transfronterer obtenir el títol de monitor/a de lleure català, aragonès i andorrà i el BAFA francès.
Aquesta formació pilot permetrà, a més, treballar als diferents territoris del projecte.
El curs està adreçat a joves catalans que resideixin al territori transfronterer (preferiblement de les demarcacions de Girona i Lleida),d'entre 18 i 30 anys, amb coneixements de francès i amb l'educació secundaria obligatòria acabada.
La formació es realitzarà durant aquest 2020, i hi ha la possibilitat de poder-la fer també a l'Alta Garona (Occitània –França-) o Aragó.
La formació és gratuïta i només s'haurà de cobrir les despeses de desplaçament.
Les sessions es realitzaran a les demarcacions de Girona i Lleida.
Són sessions obertes i pots escollir la data i lloc que més els convingui:
- Dimarts 18 de febrer, a les 17h, a l'aula polivalent de l'Institut Olivar Gran de Figueres (Av.
- Dimarts 25 de febrer, a les 17h, a la sala d'actes de l'Institut Montilivi de Girona (Av. de Montilivi, 125).
- Dimecres 26 de febrer, a les 18h, al Centre de Recursos Juvenils la Palma de Lleida (Carrer la Palma, 6).
- Dijous 27 de febrer, a les 17h, a l'Institut d'Aran de Viella.
La formació constarà de 2 fases de formació teòrica i 2 fases de pràctiques obligatòries a França i a l'Estat espanyol.
Les dates estimades de les formacions són les següents, encara que podria haver alguna variació:
- A Olivella (Catalunya) del 20 al 28 de juny.
- A Saragossa (Aragó) del 4 a l'11 d'abril.
- Al Prat del Llobregat (Catalunya) del 27 de juliol a l'1 d'agost.
- A Aspèth (Occitània) del 3 al 9 d'agost.
- A Saragossa (Aragó) del 27 de juliol al 2 d'agost.
Amb la titulació obtinguda podràs treballar en el món del lleure a l'Estat espanyol, Andorra i França.
Trampoline és un projecte de cooperació transfronterera que fomenta la formació i la mobilitat dels joves en el territori dels Pirineus entre Catalunya, Aragó, Andorra i Midi Pyrénnées; pensat per augmentar el número de joves que accedeixen per primer cop al mercat laboral i per facilitar la transició de l'educació al món laboral.
El projecte inclou diferents accions: fer sessions informatives sobre les oportunitats laborals al territori transfonterer a uns 4.000 joves, formar 100 joves, orientar 600 joves en la recerca del primer treball, crear una Xarxa per a la Mobilitat Transfronterera per acompanyar els joves en la recerca del primer treball, millorar la capacitació de 80 professionals de joventut i crear una borsa de treball del territori transfronterer mitjançant la creació d'eines digitals que centralitzin totes les ofertes de treball, de voluntariat i de pràctiques.
El projecte Trampoline s'emmarca en el programa europeu de cooperació transfronterera Interreg V-A Espanya-França-Andorra (POCTEFA) 2014-2020, creat per fomentar el desenvolupament sostenible del territori fronterer i orientat a reforçar la integració econòmica i social d'aquesta zona.
És una jove empresària i ha creat el seu propi negoci de gestió d'habitatges turístics, als dos Pallars i a la Vall d'Aran
La Carla Roset és una jove de 25 anys de la Pobla de Segur.
Des de sempre ha volgut crear la seva pròpia empresa i en tornar de Londres va trobar l'oportunitat perfecta per treballar i viure al Pirineu.
Creu que el sector de l'habitatge al Pirineu té un gran potencial i alhora un interès general que afavoreix el creixement de nous visitants i incentiva l'economia del territori.
Els dies 26, 27, 28 i 29 de febrer se celebra al Citilab de Cornellà de Llobregat la XXI edició d'Exporecerca Jove
L'Exporecerca Jove és una mostra nacional i internacional de treballs de recerca fets per joves de 12 i 19 anys.
L'objectiu és promoure la recerca (en qualsevol àmbit: ciència, art, economia...) entre els joves i potenciar l'intercanvi d'experiències.
Durant la mostra, els participants presentaran els seus treballs en stands personalitzats per ells mateixos, on tenen l'oportunitat de donar a conèixer la seva recerca al públic visitant.
L'entrada és totalment gratuïta i lliure i no és necessària la inscripció prèvia.
La fira Exporecerca Jove està organitzada per MAGMA (Associació per Promoure la Recerca Jove), una organització no governamental catalana sense ànim de lucre amb seu a Barcelona.
Com cada any commemorem el Dia Internacional de les Dones per contribuir a progressar en la igualtat entre dones i homes, ja que les desigualtats polítiques, econòmiques socials i culturals persisteixen.
Les desigualtats per raó de gènere afecten totes les generacions i aboquen les dones a la precarietat i a la invisibilitat.
Per promoure la lluita contra la situació desigual de les dones el Govern difon la campanya institucional "No callis.
Pots participar-hi a través de les xarxes socials fent servir els hashtags.
Arreu de Catalunya s'organitzen un gran ventall d'activitats per contribuir a fer palès el paper de les dones en la nostra societat.
Ajuntaments, punts d'informació juvenil i oficines joves organitzen exposicions, xerrades, tallers, creació de murals, activitats musicals...
Consulta les agendes d'activitats de la Xarxa Nacional d'Emancipació Juvenil.
Suma't a la commemoració allà on siguis!